Návrh na skrátené legislatívne konanie o návrhu 
ústavného zákona o konflikte záujmov 

Od 1. novembra 1995 je účinný ústavný zákon č. 119/1995 Z. z. o zamedzení rozporu záujmov pri výkone funkcií ústavných činiteľov a vyšších štátnych funkcionárov, ktorý predstavoval nesporne významný posun vpred oproti predchádzajúcemu stavu. 

Existujúca právna úprava je neefektívna v tom, že nerieši problematiku konfliktu záujmov komplexne; nezabezpečuje systémové prepojenie k už existujúcim právnym predpisom; nevzťahuje sa napríklad na starostov obcí, županov, poslancov obecných zastupiteľstiev a zastupiteľstiev VÚC, prednostov okresných a krajských úradov a riaditeľov štátnych podnikov; nedefinuje zreteľné povinnosti či obmedzenia: neukladá oznamovaciu povinnosť ohľadom majetkových pomerov manželky a ďalších osôb žijúcich s nimi v spoločnej domácnosti; majetkové priznania verejných funkcionárov sú neverejné (je na funkcionárovi, či ich dobrovoľne sprístupní alebo nie); podklady pre začatie konania sa javia ako nedostatočne dôveryhodné; preskúmavanie údajov výborom pre nezlučiteľnosť funkcií štátnych funkcionárov je upravené nedostatočne; absencia záruk objektivity rozhodovacích orgánov (príslušné rozhodovacie inštitúty sú zložené so štátnych funkcionárov; nedostatočná kontrola zo strany verejnosti (uznesenie NR o rozpore záujmov možno zverejniť len ak o tom rozhodne NR)
 
Na potrebu prednostnej efektívnej úpravy konfliktu záujmov poukázala aj Pravidelná hodnotiaca správa EK o pripravenosti SR na členstvo v EÚ za rok 2001 (úloha je súčasťou Národného programu pre prijatie acquis communautaire  ako krátkodobá priorita). Pozitívny prístup k riešenie problematiky konfliktu záujmov vláda deklarovala prijatím uznesenie 949/2000 k Akčným plánom boja proti korupcii.

Tento návrh oproti platnej právnej úprave výrazne rozširuje osobnú pôsobnosť právnej úpravy, spresňuje legislatívne vyjadrenie jednotlivých povinností a obmedzení, pre verejných funkcionárov ustanovuje povinnosť oznamovať nielen svoje majetkové pomery, ale aj majetkové pomery manžela (manželky) a ďalších osôb žijúcich s nimi v domácnosti, zjednodušuje konanie o ochrane verejného záujmu, zavádza systém verejnej kontroly, odstraňuje doterajšiu rigidnosť právnej úpravy.  Návrh akceptuje už existujúcu zákonnú úpravu na úrovni bežných zákonov pre jednotlivé kategórie verejných funkcionárov. V záujme komplexného prístupu k upravovanej problematike sa spolu s návrhom tohto ústavného zákona prikladajú aj návrhy zákona o konflikte záujmov pri výkone funkcií ústavných činiteľov a niektorých štátnych funkcionárov, ktorý naviac obsahuje aj nevyhnutné zmeny a doplnky zákona o rokovacom poriadku Národnej rady Slovenskej republiky a zákona o konflikte záujmov pri výkone funkcií funkcionárov územnej samosprávy. 

Vláda preto schvaľuje podľa § 89 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky návrh na skrátené legislatívne konanie o vládnom návrhu ústavného zákona o konflikte záujmov, keďže bez urýchleného  prijatia tohto zákona by mohlo dôjsť k ohrozeniu základných práv značného okruhu fyzických a právnických osôb v jurisdikcii Slovenskej republiky.